Nog 'n seun voor Kersfees geskiet | Netwerk24
Nog 'n seun voor Kersfees geskiet
Bendegeweld in Paarl-Oos het weer eens die lewe van 'n kind geëis.
'n Veertienjarige seun, Enrico Nuwegeld, 'n boorling van Kaapstad wat vanjaar in Monicastraat, Smartie Town, kom woon het, is Maandag 17 Desember kort ná 11:20 in 'n wilde skietery in die kop getref.
Inwoners van Smartie Town sê dit was gewis 'n bendeverwante voorval. Hulle sê ook dat bendelede deesdae al jonger is.
Volgens ooggetuies wat op die toneel was, het die skote behoorlik in die skietery in Smartie Town geklap. Volgens hulle het 'n ander jongman in die strate rondgehardloop en wild skote afgevuur. Hy het toe op Enrico afgestorm en op hom begin skiet.
Kapt. Diana Linee, 'n polisiewoordvoerder, het gesê met die aankoms van die polisie en nooddienste op die toneel het Enrico in 'n plas bloed gelê.
'n Drie-en-twintigjarige man is vir die moord in hegtenis geneem, maar die polisie kon nie beslag lê op die vuurwapen nie.
Die verdagte verskyn vandag (20 Desember) in Paarl-landdroshof op aanklag van moord.
Enrico het vroeër vanjaar die skool verlaat. . Die jongste moord volg kort ná die koelbloedige moord op Danté Harris, ook 14 jaar oud, wat Sondag 18 November in Groenheuwel dood is nadat hy een keer in die kop geskiet is.
Dante, 'n leerder van Charleston Hill Sekondêr, het vroeg die oggend saam met 'n vriend van 'n partytjie af in Berliozstraat gestap. 'n Groep mans het hulle aangeval en verskeie skote is geskiet. Dante is in die kop getref.
Volgens 'n ooggetuie wat op die toneel was, het die seuns rustig van die partytjie af huis toe gestap toe die mans hulle aangeval het.
Geen verdagtes is nog in verband met Dante se moord aangekeer nie.
Linee sê gedurende die feestyd sal die Paarl-Oos-polisie in samewerking met die anti-bende-eenheid verskillende operasies in die omgewing van Paarl-Oos uitvoer.
"Sover is altesaam 77 verdagtes in hegtenis geneem, waarvan 43 reeds in die Paarl-landdroshof verskyn het," sê Linee.
Enigiemand wat inligting het oor die moorde, kan die polisiekantoor by 021 877 5900 skakel. Alle inligting word vertroulik hanteer.